Beatissimo patri suo et domino karissimo Dei gratia Cistellensis domus sanctissime abbati sanctissimo G. Lugdunensis atque Forensis comes qualiscumque se ipsum et sua pedagium et leidam pro rebus vestris propriis in terra mea ubique vendendis vel emendis vel transferendis tam vobis quam aliis omnibus subditis vobis et obedientibus in perpetuum divino intuitu remitto sicque ab heredibus meis voluntatis mee dispositione inviolabili tenenda esse promitto. Vestre autem sanctitati pater optime supplicare non cesso quatinus abbatem vestrorum omnium orationibus me peccatorem miserum et mandatorum Dei transgressorem infelicissimum commendare dignemini singulis si placet iniungendo ut et ipsi reversi fratrum suorum orationibus me et mea commendare dignentur valete.